《伯夔君任题予诗卷和韵》
清代·陈曾寿

晚岁相因依，恩缘岂微细。诗卷隔岁看，殷勤续题字。

顽石阅颓波，昨味了不异。悠悠防日损，汲汲恐失志。

绸缪五交外，僮仆见真意。作欢未渠央，已复感离思。

跬步争滑坡，遑暇顾违世。琐琐恩怨空，心光炯初地。

东坡别季常，贻诗寓微诣。各期检缺失，黾勉别后事。

端有真不灭，文字特馀寄。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。